**Karaļa Džordža sala** (angļu: *King George Island*, spāņu: *Isla Rey Jorge*) vai **25. maija sala** (spāņu: *Isla 25 de Mayo*; Argentīnas avotos) ir lielākā Dienvidšetlendas salu arhipelāga sala Antarktikā. Izvietojusies arhipelāga vidusdaļā starp Brensfīlda šaurumu dienvidos un Dreika šaurumu ziemeļos. Faildsa šaurums to atdala no Nelsona salas dienvidrietumos. Ap 90% salas teritorijas klāj ledus. Piekrastē vairākas nelielas saliņas, no kurām viena — Pengvina — ir aktīvs vulkāns.

Vēsture
-------

Salu atklāja un tās ziemeļu krastu aptuveni nokartēja britu jūrasbraucējs Viljams Smits 1819. gada 16. oktobrī. Nosaukta par godu tā laika Lielbritānijas karalim Džordžam III. 

Salas dienvidu krasta līčus intensīvi izmantoja kā roņu, bet vēlāk arī vaļu mednieku bāzes. Pie salas austrumos esošā Melvila raga atrodas Livonijas klints (*Livonia Rock*, 62°2.43′S 57°35.8′W﻿ / ﻿62.04050°S 57.5967°W﻿ / -62.04050; -57.5967), kas tā nosaukta par piemiņu angļu buriniekam *Livonia* (pētīja salas roņu medību vietas 1821.–1822. gadā).
Admiralitātes līcī 1906. gadā tika ierīkota vaļu mednieku bāze, kas darbojās līdz Lielajai depresijai, kad pieprasījums pēc vaļu produktiem apsīka un medības kļuva komerciāli neizdevīgas.

Polārstacijas
-------------

Karaļa Džordža salas karte ar polārstacijām. Ar brūnu iekrāsota no ledus brīvā salas daļa.
Pirmo polārstaciju — Bāzi G — Karaļa Džordža salā 1947. gada 18. janvārī ierīkoja Apvienotās Karalistes Folklenda Salu Teritorijas dienests. Tā nepārtraukti funkcionēja līdz 1961. gadam, kad tika slēgta, bet 1984. gadā tās vietā tika uzbūvēta Brazīlijas polārstacija Komandanteferrasa. Mūsdienās salā darbojas 11 valstu 13 polārstacijas, no kurām 11 funkcionē cauru gadu. Vēl divas vasaras stacijas (Baljve un Hulioripamonti) izvietojušās nelielajā Ārdlija salā Maksvela līcī.

| Nosaukums | Valsts | Statuss | Darbības gadi |
| --- | --- | --- | --- |
| Admiraltibeja | Karogs: Apvienotā Karaliste Apvienotā Karaliste | slēgta | 1947—1961 |
| Arctovski | Karogs: Polija Polija | vissezonas | 1977— |
| Artigasa | Karogs: Urugvaja Urugvaja | vissezonas | 1984— |
| Baljve | Karogs: Argentīna Argentīna | vasaras | 1953— |
| Belinshauzena | Karogs: Krievija Krievija | vissezonas | 1968— |
| Čančena | Karogs: Ķīna Ķīna | vissezonas | 1985— |
| Dalmana | Karogs: Vācija Vācija | vasaras | 1994— |
| Eduardofreja | Karogs: Čīle Čīle | vissezonas | 1969— |
| Hulioeskudero | Karogs: Čīle Čīle | vissezonas | 1994— |
| Hulioripamonti | Karogs: Čīle Čīle | vasaras | 1982— |
| Karlīni | Karogs: Argentīna Argentīna | vissezonas | 1953— |
| Komandanteferrasa | Karogs: Brazīlija Brazīlija | vissezonas | 1984— |
| Mačupikču | Karogs: Peru Peru | vasaras | 1989— |
| Pīterlenī | Karogs: Amerikas Savienotās Valstis ASV | lauka nometne | 1985— |
| Rodolfomarša | Karogs: Čīle Čīle | vissezonas | 1980— |
| Sedžona | Karogs: Dienvidkoreja Korejas Republika | vissezonas | 1988— |

Atsauces
--------

1. ↑  SCAR Composite Gazetteer
2. ↑  «Geographic Names Information System. United States Geological Survey». Arhivēts no oriģināla, laiks: 2021. gada 2. jūnijā. Skatīts: 2019. gada 15. augustā.
3. ↑  USA Sommerstationen[novecojusi saite]

Ārējās saites
-------------

* Steffen Vogt. Towards an Antarctic Spatial Data Infrastructure
* Human activity on King George Island